
4980  Златоград,   област Смолян, ул. ”Стефан Стамболов” №1

тел: 03071   20 48;   е-mail:  obs_zlatograd@abv.bg
Изх. № ОС – 570 / 23.07.2026 г.
                                                                                                                   До
                                                                                                                   Мирослав Янчев

                                                                                                                   Кмет на

                                                                                                                   Община Златоград
ОТНОСНО: Представяне на липсващите справки по чл. 109, ал. 3 от Правилника за организацията и дейността на Общински съвет – Златоград

                УВАЖАЕМИ ГОСПОДИН ЯНЧЕВ,
                В Общински съвет – Златоград е внесена от Вас докладна записка относно  отчета за изпълнението на бюджета на Община Златоград за 2025 г.

Във връзка с подготовката на публичното обсъждане на отчета и предстоящото му разглеждане от Общинския съвет, Ви обръщам внимание, че съгласно чл. 109, ал. 3 от Правилника за организацията и дейността на Общински съвет – Златоград:

„За всяко редовно заседание на съвета, Кметът на общината внася в Общинския съвет справка за неразплатените разходи, просрочените задължения и поетите ангажименти към края на предходния месец, както и списък на разходите за материали, външни услуги, граждански договори и капиталови разходи за предходния месец.“
Считано от месец май 2025 г. посочените справки не са представяни за редовните заседания на Общинския съвет.

С оглед изпълнение на разпоредбата на чл. 109, ал. 3 от Правилника и осигуряване на необходимата информация за общинските съветници, моля да внесете всички липсващи справки за периода, през който същите не са представяни.

Тези справки не са факултативни, а представляват задължителна информация, която Правилникът изисква да бъде предоставяна за всяко редовно заседание на Общинския съвет. Непредставянето им в продължение на месеци не се преодолява с внасянето на годишния отчет за изпълнението на бюджета, тъй като двата вида документи имат различно предназначение и не се заместват взаимно.

Представянето на всички липсващи справки е необходимо както за спазване на Правилника за организацията и дейността на Общинския съвет, така и за гарантиране на ефективното упражняване на контролните правомощия на Общинския съвет по Закона за местното самоуправление и местната администрация.

Настоящото писмо не препятства провеждането на публичното обсъждане на отчета и не засяга законоустановения срок за неговото разглеждане и приемане от Общинския съвет, а цели осигуряване на пълнота на документацията и спазване на действащия правилник.

Моля липсващите справки да бъдат внесени в Общински съвет – Златоград преди заседанието, на което ще бъде разгледан отчетът за изпълнението на бюджета за 2025 г.
С уважение,
Емилия Кръстева

Председател на Общински съвет – Златоград

